
Τετάρτη, 05 Αυγούστου 2026

ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό και διάσωση 50 αλλοδαπών νότια της Ιεράπετρας – Θάνατος λουόμενης στην Ιτέα - Πυρκαγιά σε σκάφος στη Χαλκιδική – Εντοπισμός 44 αλλοδαπών στην Ιεράπετρα – Σύλληψη αλλοδαπών στη Μυτιλήνη

Συνέχεια ενημέρωσης:
Αναφορικά με τον εντοπισμό και τη διάσωση 50 αλλοδαπών στη θαλάσσια περιοχή 28,5 ν.μ. νοτιοδυτικά της Ιεράπετρας, της πρώτες πρωινές ώρες χθες, συνελήφθη ένας 16χρονος αλλοδαπός (υπήκοος Νότιου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 02.08.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 1.500 και 2.000 δολαρίων, για την μεταφορά τους στην Ελλάδα.

*****

Τις πρωινές ώρες χθες, ενημερώθηκε η Λιμενική Αρχή της Ιτέας για την ύπαρξη μίας 91χρονης ημεδαπής, η οποία ανασύρθηκε χωρίς τις αισθήσεις της, από τη θαλάσσια περιοχή «ΤΟΛΟΦΩΝΑΣ» Ερατεινής Φωκίδας. Στην 91χρονη παρασχέθηκαν οι πρώτες βοήθειες από ναυαγοσώστη και στη συνέχεια μεταφέρθηκε με ασθενοφόρο όχημα του ΕΚΑΒ στο Κέντρο Υγείας Ιτέας, όπου διαπιστώθηκε ο θάνατός της. Από το Λιμεναρχείο Ιτέας που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Πάτρας.

*****

Τις απογευματινές ώρες χθες, ενημερώθηκε η Λιμενική Αρχή του Μαρμαρά για εκδήλωση πυρκαγιάς σε σκάφος (α.λ.σ.) στη θαλάσσια περιοχή Λατούρα Αγίου Νικολάου Χαλκιδικής. Αμέσως ενεργοποιήθηκε το τοπικό σχέδιο έκτακτης ανάγκης και στην περιοχή έσπευσαν στελέχη της Λιμενικής Αρχής με Περιπολικό όχημα Λ.Σ.-ΕΛ.-ΑΚΤ., όπου διαπίστωσαν την εκδήλωση πυρκαγιάς σε θαλαμηγό (Θ/Γ) σκάφος σημαίας Γαλλίας, χωρίς επιβάτες, το οποίο βρισκόταν αγκυροβολημένο πλησίον της μαρίνας Λατούρα. Το σκάφος μετακινήθηκε, με τη συνδρομή παρακείμενων σκαφών, κοντά στην ακτή , σε ασφαλές σημείο και στη συνέχεια οχήματα της Πυροσβεστικής Υπηρεσίας προέβησαν στην κατάσβεση της πυρκαγιάς. Προανάκριση διενεργείται από το Γ΄ Λιμενικό Τμήμα Νέου Μαρμαρά του Λιμεναρχείου Ιερισσού, ενώ από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση.

*****

Τις μεσημβρινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών στη νήσο Χρυσή. Στο σημείο μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ), το οποίο εντόπισε και περισυνέλεξε 44 αλλοδαπούς (40 άνδρες, 3 γυναίκες και 1 ανήλικο), τους οποίους μετέφερε στο αλιευτικό καταφύγιο Ιεράπετρας. Προανάκριση διενεργείται από το Λιμεναρχείο Ιεράπετρας.

*****

Τις μεσημβρινές ώρες χθες, στελέχη του Γραφείου Ασφάλειας του Κεντρικού Λιμεναρχείου Μυτιλήνης προέβησαν στη σύλληψη ενός 25χρονου αλλοδαπού (υπήκοος Μπαγκλαντές) για παράβαση του άρθρου 394 του Π.Κ. (Αποδοχή και διάθεση προϊόντων εγκλήματος) και του άρθρου 216 του Π.Κ. (Πλαστογραφία) καθώς και τεσσάρων (4)  16χρονων αλλοδαπών (υπήκοοι Μπαγκλαντές) για παράβαση του άρθρου 394 του Π.Κ. (Αποδοχή και διάθεση προϊόντων εγκλήματος). Ειδικότερα, σε έλεγχο που διενεργήθηκε από τα στελέχη Λ.Σ.-ΕΛ.ΑΚΤ. στο λιμάνι της Μυτιλήνης κατά την αποβίβαση από ένα επιβατηγό – οχηματαγωγό (Ε/Γ-Ο/Γ) πλοίο προερχόμενο από Πειραιά και Χίο, εντοπίστηκε ο 25χρονος, να κατέχει επιμελώς κρυμμένες εντός τροχήλατης αποσκευής του, πέντε (5) πλαστές κάρτες αιτούντος ασύλου αλλοδαπού τις οποίες θα διέθετε έναντι χρηματικής αμοιβής. Στη συνέχεια, εντοπίστηκαν στην ευρύτερη περιοχή του λιμένα Μυτιλήνης, οι τέσσερις 16χρονοι , οι οποίοι όπως διαπιστώθηκε ήταν οι παραλήπτες των πλαστών καρτών ασύλου , με απώτερο σκοπό την διαφυγή τους από τη νήσο Λέσβο. Από το Κεντρικό Λιμεναρχείο Μυτιλήνης που διενεργεί την προανάκριση, κατασχέθηκαν τα πλαστά έγγραφα.

